b'\n_START_ARTICLE_\nZgrada glavnog zapovjedni\xc5\xa1tva u Osijeku\n_START_PARAGRAPH_\nZgrada rektorata Sveu\xc4\x8dili\xc5\xa1ta J. J. Strossmayera, povijesno Zgrada glavnog vojnog zapovjedni\xc5\xa1tva (Pala\xc4\x8da Slavonske Generalkomande, Generalkomanda, Generalatshaus), kasnije vojarna (Generalatskasserne) je zgrada biv\xc5\xa1eg sjedi\xc5\xa1ta generalata za Slavonsku vojnu krajinu u Osijeku, a danas je u njoj smje\xc5\xa1ten Rektorat Sveu\xc4\x8dili\xc5\xa1ta Josipa Jurja Strossmayera u Osijeku. _NEWLINE_Smje\xc5\xa1tena je na sjevernoj strani Trga sv. Trojstva u Tvr\xc4\x91i i jedan je od simbola grada. _NEWLINE_Velika \xc4\x8detverokrilna dvokatna zgrada gra\xc4\x91ena je od 1724. do 1726. prema projektu za sad nepoznatog arhitekta, u sintezi renesanse i baroka, a na inicijativu kneza Eugena Savojskog. Drugi kat je nadogra\xc4\x91en 1765. godine. Zgrada se isti\xc4\x8de monumentalnim renesansnim pro\xc4\x8deljem s tipi\xc4\x8dno baroknim portalom u sredi\xc5\xa1njoj osi s dvostrukim stupovima u dovratnicama, koji je ome\xc4\x91en atlantima koji pridr\xc5\xbeavaju balkon prvoga kata. U unutra\xc5\xa1njosti je ve\xc5\xbea podijeljena stupovima na tri broda. Dva velika stubi\xc5\xa1ta vode na prvi kat zgrade. Izvorno je zgrada imala arkade prema dvori\xc5\xa1tu, koje su kasnije zazidane. Zgrada se smatra jednim od najve\xc4\x87ih i najzna\xc4\x8dajnijih djela barokne arhitekture u Hrvatskoj._NEWLINE_Prikazana je na nali\xc4\x8dju nov\xc4\x8danice od dvjesta kuna.'